**Gracias** (oik. **Deogracias Masomi** (s. 6. toukokuuta 1987 Kinshasa, Zaire) on kongolaistaustainen helsinkiläinen rap-artisti ja näyttelijä.

Elämä ja ura
------------

### Tausta

Gracias pakeni perheineen Kongon sisällissotaa Suomeen vuonna 1992 ollessaan 4-vuotias. Gracias varttui Helsingin Malmilla ja Pukinmäessä ja on aikuistuttuaan asunut Vallilassa. Hän kirjoitti ylioppilaaksi Helsingin ranskalais-suomalaisesta lukiosta ollessaan 21-vuotias. Hänellä on vuonna 2001 syntynyt pikkuveli, joka tekee musiikkia nimellä Davi. 

Gracias kirjoitti ensimmäiset runonsa 12-vuotiaana ja esiintyi ensimmäisen kerran yläasteellaan 14-vuotiaana. Ensimmäisen kunnon keikan hän esitti 19-vuotiaana Café Punavuoressa, Helsingissä.

### Räppärinä

Gracias julkaisi ensimmäisen julkaisunsa *Listenin Comprehension Mixtapen* vuonna 2007 käyttäen nimeä *Luminate*. Hän tuli suuremman yleisön tietoisuuteen *Gracias*-nimellä loppuvuodesta 2010, kun hänen "HKI"-musiikkivideonsa julkaistiin. Toukokuussa 2011 julkaistiin musiikkivideo kappaleesta "Feel Me" ja kesällä 2011 kappaleesta "Mon€y". Jälkimmäisellä kappaleella vierailee The Megaphone State -duon toinen osapuoli Ekow. Graciaksen ensimmäinen uudella nimellä julkaistu julkaisu *Gracias EP* julkaistiin 23. heinäkuuta 2011. Livin Proofin tuottama kappale "Feel Me" ei kuitenkaan päätynyt kyseiselle EP:lle. 

Tammikuun lopulla 2012 julkaistiin musiikkivideo kappaleesta "40k Volts". Kappaleella vierailee ruotsalainen rap-artisti Eboi. Kappaletta seurasi Graciaksen ja tuottaja JTT:n huhtikuussa 2012 julkaistu yhteisalbumi *Globe*. Albumi nousi Suomen virallisen albumilistan 28. sijalle, ja sen kappaleista "Night Shift" ja "Bars" on myös julkaistu musiikkivideot. Gracias esiintyy myös JVG:n "Karjala takaisin" -kappaleen musiikkivideolla. Elokuussa 2012 *Globe*-albumin kappaleesta "Night Shift" julkaistiin DJ Kridlokkin tekemä remixversio. Remixversiosta on kuvattu myös musiikkivideo. Marraskuussa 2012 julkaistiin musiikkivideo kappaleesta "Let Myself Go" ja maaliskuussa 2014 kappaleesta "Levels (Stream Fast, Die Young)". Graciaksen *Elengi*-albumi julkaistiin 30 toukokuuta 2014.

Gracias solmi levytyssopimuksen PME Recordsin kanssa joulukuussa 2014. Hän julkaisi ensimmäisen suomenkielisen albuminsa *Graciasi LP*:n toukokuussa 2020.

### Näyttelijänä

Gracias debytoi näyttelijänä Maken roolissa elokuvassa *Vuosaari* (2012) ja on esiintynyt sittemmin elokuvissa *Leijonasydän* (2013), *Aikuisten poika* (2014), *Hymyilevä mies* (2016) ja *70 on vain numero* (2021). Gracias on nähty myös draamasarjoissa *Roba* (2019), *Karkurit* (2021) ja *Aikuiset* (2021).

Diskografia
-----------

*Pääartikkeli: Graciaksen diskografia*
### Albumit

* *Globe* (Gracias & JTT, 2012)
* *Elengi* (2014)
* Graciasi LP (2020)

### EP:t

* *Gracias EP* (2011)

Filmografia
-----------

| Vuosi | Elokuva / Televisiosarja | Rooli |
| --- | --- | --- |
| 2012 | *Vuosaari* | Make |
| 2013 | *Leijonasydän* | Ahmed |
| 2016 | *Hymyilevä mies* | Eddie Cotton |
| *Pahan kukat* | Tsidi |
| 2016–2020 | *Ex-onnelliset* | King Azor |
| 2019 | *Roba* | Santiago Mebele |
| *Justimus esittää: Duo* | keikkajärjestäjä |
| 2021 | *Karkurit* | Santiago Mebele |
| *Aikuiset* | Amos Rexin omistaja |
| *70 on vain numero* | myyjä puhelinkaupassa |
| 2022 | *Syke* | Henkka Pyyrölä |
| 2023 | *Hirttämättömät* |  |
|

Lähteet
-------

1. ↑  Jansson, Panu: Suomi on myöhässä *City*.  23/2011. Viitattu 9.12.2011.
2. ↑  GRCS *Gracias*.  Arkistoitu 11.10.2012. Viitattu 16.11.2012.
3. 1 2 3 4 5 6  Niskanen, Nina: Kiitos räpille *City*.  24/2010. Viitattu 9.12.2011.
4. ↑  Ylitalo, Marko: Keikalla tänään: Gracias haluaa tulla tunnetuksi artistina, ei maahanmuuttajana.  *HS Nyt*, 13.6.2014. Artikkelin verkkoversio. Viitattu 17.8.2022.
5. ↑  Gracias X JTT: Globe *Musiikkituottajat ry*. Viitattu 30.12.2012.
6. ↑  G R C S *Gracias*.  Arkistoitu 14.7.2014. Viitattu 11.6.2014.
7. ↑  PME Records ja Gracias ovat solmineet levytyssopimuksen  5.12.2014. NRJ.  Arkistoitu 26.3.2015. Viitattu 7.12.2014.
8. ↑  Graciaksen ensimmäinen suomenkielinen albumi julkaistaan vappuna *Klangi*.  5.2.2020. Viitattu 28.4.2020.
9. ↑  Gracias Elonetissä.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Gracias**.
* Gracias Facebook -sivustolla
* Gracias Internet Movie Databasessa. (englanniksi)
* Gracias Räppilapsuus -sarjassa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Elonet
* Yle

 |

 |